O‘zbekistonlik kurashchi Osiyo sohil o‘yinlarida qo‘lga kiritgan oltin medalidan ayrildi

Xalqaro kurash assotsiatsiyasi (IKA) VADA — Xalqaro antidoping agentligi qoidalariga muvofiq, taqiqlangan moddani qabul qilgani uchun sportchining diskvalifikatsiya qilingani haqida xabar berdi, deb yozadi “12news.uz”.

IKA ma’lumotlariga ko‘ra, antidoping qoidalarini buzgan sportchi O‘zbekiston sharafini himoya qilayotgan Sanjar To‘xtashevdir.
“Uning 2014-yil noyabrida Tailanddagi Osiyo sohil o‘yinlarida topshirgan namunasida anabolik agentlar guruhiga kiruvchi 19-norandrosterone taqiqlangan substansiyasi aniqlandi. VADA qoidalariga ko‘ra, sportchi 2014-yil 24-noyabridan boshlab ikki yilga diskvalifikatsiya qilindi. Shuningdek u Osiyo sohil o‘yinlarida 81 kilogrammgacha vazn toifasida qo‘lga kiritgan g‘alaba (oltin medal) bekor qilinadi”, — deyiladi IKA xabarida.